ช็อก! “ไกรเสริม โตทับเที่ยง” ทายาท “ปุ้มปุ้ย” เสียชีวิตด้วยวัย 42 ปี
อาลัย “ไกรเสริม โตทับเที่ยง” ทายาทธุรกิจดังปลากระป๋อง “ปุ้มปุ้ย” เสียชีวิตด้วยโรคมะเร็งด้วยวัย 42 ปี
6 ก.ค. 2564

ผู้สื่อข่าวรายงานว่า ดร.ไกรเสริม โตทับเที่ยง ทายาทรุ่นที่ 2 ของปลากระป๋องตรา “ปุ้มปุ้ย” เสียชีวิตด้วยโรคมะเร็ง ในวัย 42 ปี ทั้งนี้ ทางครอบครัวได้จัดตั้งศพสวดพระอภิธรรม ณ ศาลา 10 วัดมกุฎกษัตริยารามราชวรวิหาร แขวงบางขุนพรหม เขตพระนคร กรุงเทพมหานคร วันที่ 6-8 กรกฎาคม 2564 และทำพิธีฌาปนกิจในวันที่ 9 กรกฎาคม 2564 เวลา 17.00 น.
สำหรับ “ไกรเสริม โตทับเที่ยง” อดีตผู้สมัคร ส.ส.กรุงเทพมหานคร พรรคพลังประชารัฐ เป็นทายาทรุ่นที่ 2 ของบริษัท ผลิตภัณฑ์อาหารกว้างไพศาล จำกัด (มหาชน) หรือ ที่หลายคนรู้จัก คือ ปลากระป๋องตรา “ปุ้มปุ้ย” เป็นผู้คร่ำหวอดในวงการธุรกิจ และได้หันหน้าเข้าสนามการเมือง โดยเริ่มจาก ตำแหน่งเลขานุการคณะกรรมาธิการ คณะกรรมาธิการด้านเกษตรและสหกรณ์ สภานิติบัญญัติแห่งชาติ (สนช.)